钦定古今图书集成/明伦汇编/官常典/第595卷 > 鲜干侁
## 钦定古今图书集成/明伦汇编/官常典/第595卷 > 鲜干侁

按《宋史》本传，“侁字子骏，阆州人。唐剑南节度使叔明
裔孙也。性庄重力学，举进士，为江陵右司理参军。庆
历中，天下旱，诏求直言。侁推灾变所由兴，又条当世
之失有四，其语剀切。唐介与同乡里，称其名于上官，
文章论荐，侁盛言左参军李景阳、枝江令高汝士之
美，乞移与之。介益以为贤。调黟令，摄治婺源。”奸民汪
氏冨而狠横，里中因事抵法，群吏罗拜曰：“汪族败前
令不少，今不舍后当贻患。”侁怒，立杖之，恶类屏迹。通
判绵州，绵处蜀左，吏狃贪成风，至课卒伍，供薪炭，刍
豆鬻果蔬，多取赢直，侁一切弗取，郡守以下效之。赵
抃使蜀，荐于朝，未及用，从何郯辟，签书永兴军判官、
万年令，不任职，系囚累百，府使往治，数日空其狱。神
宗诏求直言。侁为蔡河拨发，应诏陈十六事。神宗爱
其文，诏近臣举所知，范镇以侁应选，除利州路转运
判官。初，王安石居金陵，有重名，士大夫期以为相，侁
恶其沽激要君，语人曰：“是人若用，必坏乱天下。”至是，
乃上书论时政曰：“可为忧患者一，可为太息者二，其
他逆治体而召民怨者，不可概举。”其意专指安石。安
石怒，毁短之。神宗曰：“侁有文学可用。”安石曰：“陛下何
以知之？”神宗曰：“有章奏在安石。”乃不敢言。初，助役法
行，诏诸路各定所役缗钱，利州转运使李瑜定四十
万，侁争之曰：“利州民贫地瘠，半此可矣。”瑜不从，各以
其事闻。时诸路役书皆未就，神宗是侁议，谕司农曾
布使颁以为式，因黜瑜而升侁副使，仍兼提举常平。
部民不请青苗钱，安石遣吏廉按，且诘侁不散之故，
侁曰：“青苗之法，愿取则与，民自不愿，岂能彊之哉！”左
藏库使周永懿守利州，贪虐不法，前使者畏其凶，莫
敢问。侁捕械于狱，流之衡、湘，因请更以文臣为守，并
易班行领县事。凡居部九年，治所去阆中近，姻戚旁
午，待之无所私，各得其欢心。苏轼称侁上不害法，中
不废亲，下不伤民，以为三难。二税输绢绵，侁奏听民
以畸零纳直。其役有李元辅者，辄变而多取之。父老
流涕曰：“老运使之法何可改？”盖侁之侄师中亦居是
职，故称老以别之。徙京东西路。河决澶渊，议欲勿塞，
侁言：“东州汇泽惟两泺，夏秋雨淫，犹溢而害。若纵大
河注其中，民为鱼矣。”作《议河书》上之，神宗嘉纳。后两
路合为一，以侁为转运使。时王安石、吕惠卿当路，正
人多不容，侁曰：“吾有荐举之权，而所列非贤，耻也。”故
凡所荐，如刘挚、李常、苏轼、苏辙、刘攽、范祖禹，皆守道
背时之士。元丰二年，召对，命知扬州。神宗曰：“广陵重
镇，久不得人，今朕自选卿往，宜善治之。”苏轼自湖州
赴狱，亲朋皆绝交道，扬侁往见台吏不许通。或曰：“公
与轼相知久，其所往来书文，宜焚之勿留，不然且获
罪。”侁曰：“欺君负友，吾不忍为，以忠义分谴，则所愿也。”
为举吏所累，罢主管西京御史台。哲宗立，念东国困
于役，吴居厚掊敛虐害，窜之。复以侁使京东，司马光
言于朝曰：“以侁之贤，不宜使居外。顾齐、鲁之区，凋敝
已甚，须侁往救之，安得如侁百辈布列天下乎！士民
闻其重临，如见慈父母。”召为太常少卿。侍从议神宗
庙配享，有欲用王安石、吴充者，侁曰：“先朝宰相之贤，
谁出冨弼右？”乃用弼。拜左谏议大夫。侁见哲宗幼冲，
首言君子小人消长之理甚备。又言：“制举诚取士之
要，国朝尤为得人。王安石用事，讳人，诋訾新政，遂废
其科。今方搜罗俊贤，廓通言路，宜复六科之旧。”又乞
罢大理狱，许两省谏官相往来减特奏，言举人严出
官之法，京东盐得通商，复三路义勇以宽保甲，罢戎、
泸保甲以宽民力。事多施行。在职三月，以疾求去，除
集贤殿修撰、知陈州。诏满岁，进待制。居无何，卒，年六
十九。侁刻意经术，著《诗传》《易断》，为范镇、孙甫推许。孙
复与论《春秋》，谓今学者不能如之。作诗平澹渊粹，尤
长于《楚辞》。苏轼读《九诵》，谓近屈原、宋玉，自以为不可及也。